Prop. 125 L

(2015–2016)
Proposisjon til Stortinget (forslag til lovvedtak)

Endringer i lov om endringer i statsborgerloven (endret ikrafttredelsestidspunkt for krav om norskkunnskaper og bestått prøve i samfunnskunnskap)

Tilråding fra Justis- og beredskapsdepartementet 11. mai 2016, godkjent i statsråd samme dag. (Regjeringen Solberg)

Dokumentet på regjeringen.no

1 Proposisjonens hovedinnhold

Stortinget vedtok 11. desember 2015 å innføre krav om norskkunnskaper og bestått prøve i samfunnskunnskap for å få norsk statsborgerskap etter søknad, jf. Prop. 144 L (2014–2015) og lov 29. april 2016 nr. 8 om endringer i statsborgerloven. Det ble vedtatt at endringene skulle tre i kraft 1. juli 2016. Justis- og beredskapsdepartementet foreslår i denne proposisjonen å utsette ikrafttredelse av krav om norskkunnskaper og bestått prøve i samfunnskunnskap fra 1. juli 2016 til den tid Kongen bestemmer. Regjeringen tar sikte på at ikrafttredelsestidspunktet blir 1. januar 2017.

2 Bakgrunn for lovforslaget

Det fremgår av Prop. 144 L (2014–2015) at vilkåret om bestått prøve i samfunnskunnskap oppfylles ved å bestå en revidert versjon av eksisterende prøve i samfunnskunnskap på norsk. Denne prøven avslutter opplæring i samfunnskunnskap etter lov 4. juli 2003 nr. 80 om introduksjonsordning og norskopplæring for nyankomne innvandrere (introduksjonsloven). Revisjonen av prøven skal bestå i å forenkle det språklige nivået, samt endre noen av spørsmålene slik at de blir av mer allmenn og hverdagslig karakter. Det fremgår av proposisjonens punkt 12.3 at departementet vil sørge for at revisjonen av prøven gjennomføres før de nye vilkårene trer i kraft. Det ble også fulgt opp av Stortinget som gjennom vedtak 134 fastslo følgende: Stortinget ber regjeringen sikre en utforming av prøven i samfunnskunnskap som korresponderer med A2-nivå i norsk. Etter at endringene i statsborgerloven ble vedtatt av Stortinget, startet arbeidet med å revidere prøven i samfunnskunnskap. Det har imidlertid vist seg at det ikke er mulig å gjennomføre en faglig forsvarlig revisjon innen 1. juli 2016. Departementet har derfor gitt Vox i oppdrag å utvikle den nye prøven innen 1. januar 2017. Samtidig har det blitt utredet ulike muligheter for en overgangsordning, for eksempel å benytte den eksisterende prøven i samfunnskunnskap for å oppfylle vilkårene etter ikrafttredelsen. Ettersom denne prøven stiller for høye krav til ferdigheter i norsk, måtte dette eventuelt kombineres med unntak for visse grupper søkere i perioden fra 1. juli 2016 til 1. januar 2017. En slik løsning vil etter departementets syn bli uforholdsmessig ressurskrevende å håndheve. Samtidig vil det også bli komplisert å kommunisere dette til både søkere og kommunene som skal gjennomføre prøvene.

3 Høring

Departementet har besluttet å gjøre unntak fra hovedregelen om alminnelig høring da lovendringen bør tre i kraft før 1. juli 2016. Høring er derfor ikke praktisk gjennomførbart.

4 Økonomiske og administrative konsekvenser

Forslaget i denne proposisjonen vil være ressursbesparende. Utlendingsdirektoratet (UDI) unngår å måtte håndheve en overgangsordning i perioden 1. juli 2016 til 1. januar 2017. Dette vil lette selve saksbehandlingen, men i tillegg vil informasjonsoppgaven som både UDI, Vox og kommunene har overfor de som søker statsborgerskap bli langt enklere. Informasjonsarbeidet kan nå konsentreres om vilkårene som vil gjelde fra 1. januar 2017, uten å måtte ta hensyn til en kortvarig og komplisert overgangsordning.

5 Ikrafttredelse

Departementet foreslår at endringen i ikrafttredelsesbestemmelsen i lov 29. april 2016 nr. 8 som foreslås i proposisjonen, trer i kraft straks.

Tilråding

Justis- og beredskapsdepartementet

tilrår:

At Deres Majestet godkjenner og skriver under et framlagt forslag til proposisjon til Stortinget om endringer i lov om endringer i statsborgerloven (endret ikrafttredelsestidspunkt for krav om norskkunnskaper og bestått prøve i samfunnskunnskap).

Vi HARALD, Norges Konge,

stadfester:

Stortinget blir bedt om å gjøre vedtak til lov om endringer i lov om endringer i statsborgerloven (endret ikrafttredelsestidspunkt for krav om norskkunnskaper og bestått prøve i samfunnskunnskap) i samsvar med et vedlagt forslag.

Forslag
til lov om endringer i lov om endringer i statsborgerloven (endret ikrafttredelsestidspunkt for krav om norskkunnskaper og bestått prøve i samfunnskunnskap)

I

Lov 29. april 2016 nr. 8 om endringer i statsborgerloven (krav om norskkunnskaper og bestått prøve i samfunnskunnskap) endres slik:

Del II skal lyde:

Loven trer i kraft fra den tid Kongen bestemmer. De nye kravene gjelder for søknader om norsk statsborgerskap som er fremmet etter ikrafttredelsen.

II

Loven trer i kraft straks.